प्रधानमन्त्री कप पुरुष क्रिकेट : १ सय ३४ रनले सुदूरपश्चिम विजयी
प्रधानमन्त्री कप पुरुष राष्ट्रिय क्रिकेट प्रतियोगितामा सुदूरपश्चिम प्रदेशले कर्णाली प्रदेशलाई पराजित गरेको छ । 
तिलोत्तमा — प्रधानमन्त्री कप पुरुष राष्ट्रिय क्रिकेट प्रतियोगितामा सुदूरपश्चिम प्रदेशले कर्णाली प्रदेशलाई पराजित गरेको छ । भैरहवाको सिद्धार्थनगर क्रिकेट मैदानमा मंगलबार भएको खेलमा सुदूरपश्चिमले कर्णाली प्रदेशलाई १ सय ३४ रनको फराकिलो अन्तरले हराएको हो । सुदूरपश्चिमको यो दोस्रो जित हो । सोमबार भएको खेलमा सुदूरपश्चिमले लुम्बिनी प्रदेशलाई ५ विकेटले पराजित गरेको थियो । सुदूरपश्चिमले दिएको २ सय ७८ रनको लक्ष्य पछ्याएको कर्णाली ३७ ओभर २ बलमा अलआउट हुँदै १ सय ४३ रनमा समेटियो । कर्णालीका ओपनर रवीन्द्र शाही ३ तथा विपिन शाही ९ रनमा आउट भए । हिमान्सु शाही १७, अर्जुन घर्तीले २४ तथा दिनेश अधिकारी २० रन बनाए । दिवन पुन ३८ रनमा क्याच आउट भए । अन्य खेलाडीले राम्रो प्रदर्शन गर्न सकेनन् । प्रकाश जोशी र अनुज चनरा रन नै नबनाई आउट भए । दीपेन्द्र रावत एक रनमा आउट । सुदूरपश्चिमका शेर मल्लले ४ तथा विकास आग्रीले 2 विकेट लिए । नरेन भट्ट, नारायण जोशी र भोजराज भट्टले १/१ विकेट हात पारे । यसअघि सिद्धार्थनगर क्रिकेट मैदानमा पहिला ब्याटिङ गरेको सुदूरपश्चिमले निर्धारित ५० ओभरमा ५ विकेटको क्षतिमा २ सय ७७ रन बनाएको थियो । ओपनर खडक बोहराले ८० तथा टेक रावतले ५९ रनको अर्धशतकीय इनिङ्स खेले । बोहराले ११४ बलमा ६ छक्का प्रहार गरेका थिए । नरेन भट्ट १५ तथा राजु रिजाल १९ रन बनाएर पविलियन फर्किए । किरन ठगुन्ना ५० रन बनाएर आउट भए । नारायण जोशीले नटआउट ३१ रन जोडे । कर्णालीका दिनेश अधिकारी, युनिस सिंह, प्रकाश जैशी र दीपेन्द्र रावतले समान १/१ विकेट लिए । सुदूरपश्चिमका खडक बोहरा म्यान अफ द म्याच घोषित भए । उनले आजको खेलमा सर्वाधिक ८० रन बनाएका थिए ।